# Tucker Carlson

| Tucker Carlson |
| --- |
|  |
| Født | Tucker Swanson McNear Carlson 16. mai 1969 (57 år) San Francisco |
| Beskjeftigelse | Kommentator, spaltist, TV-programleder, journalist, tv-journalist, podkastvert, sjefredaktør  |
| Utdannet ved | Trinity College (akademisk grad: bachelorgrad) La Jolla Country Day School St. George's School (–1987) The Buckley School |
| Far | Dick Carlson |
| Mor | Lisa McNear |
| Søsken | Buckley Carlson |
| Parti | Det republikanske parti (2020–) Det demokratiske parti (2006–2020) |
| Nasjonalitet | USA |
| Utmerkelser | Time 100 (2021) Salvatori Prize for American Citizenship (2018; deles ut av: The Heritage Foundation) |
|

---

Tucker Carlson på Commons |

**Tucker Swanson McNear Carlson** (født 1969) er en amerikansk programleder, journalist og politisk kommentator. Han hadde sitt eget talkshow, *Tucker Carlson Tonight*, på Fox News fra 2016 til 2023. Carlson har et konservativt politisk ståsted. Han støttet i utgangspunktet den republikanske politikeren Donald Trump, men har i ettertid uttrykt uenighet med ham i en del utenrikspolitiske spørsmål, spesielt vedrørende i Vest-Asia. Han brøt med Trump i 2026.

## Karriere

Carlson startet sin karriere i 1990-årene som skribent for *The Weekly Standard* og andre publikasjoner. Han var kommentator i nyhetskanalen CNN fra 2000 til 2005 og medprogramleder i kanalens debattprogram *Crossfire* fra 2001 til 2005. Fra 2005 til 2008 ledet han programmet *Tucker* på nyhetskanalen MSNBC. I 2009 kom han til Fox News hvor han var politisk analytiker og gjesteprogramleder de første årene. I 2016 fikk han sitt eget debattprogram, *Tucker Carlson Tonight.*

I 2010 var han med på å skape nettstedet *The Daily Caller.* Her var han sjefredaktør og kom med enkelte tekstbidrag. Han kjøpte seg ut i 2020 for å kunne ha et sterkere fokus på sitt eget program på Fox.

I 2023 mistet Carlson jobben hos Fox News. Los Angeles Times skrev at Rupert Murdoch stod bak oppsigelsen.

Carlson har skrevet tre bøker: *Politicians, Partisans, and Parasites* (2003), *Ship of Fools* (2018) og *The Long Slide* (2021).

## Politiske ytringer

Carlson er spesielt kjent for sin støtte til Donald Trump og den politiske bevegelsen betegnet som trumpisme. Han har videre markert seg som en motstander av selvbestemt abort, likekjønnet ekteskap og våpenkontroll. I motsetning til mange på høyresiden i USA er han motstander av dødsstraff. Han har også stilt seg kritisk til påstandene om hvorvidt verden er på vei inn i en klimaendring, til LHBT-bevegelsen, til innvandring, samt uttrykt bekymring for den demografiske utfordringen som han mener innvandring vil kunne medføre for det hvite flertallet i USA. Enkelte innen den liberale presse har gått så langt som å beskrive ham som en nasjonalist og tilhenger av hvit makt. Carlson har også blitt kritisert og beskyldt for rasistiske og sexistiske uttalelser om etniske minoriteter og kvinner, for å spre desinformasjon om covid-19 og for å spre konspirasjonsteorier i etterkant av stormingen av den amerikanske kongressen 2021.

Utenrikspolitisk har han argumentert for at USA skal føre en mer isolasjonistisk linje og har samtidig uttrykt skepsis til landets intervensjonspolitikk. Han har også uttrykt anger for sin støtte til USA invasjon av Irak i 2003. Han har også flere ganger uttrykt seg kritisk til USA militære og finansielle støtte til Ukraina i forbindelse med Russlands invasjon i 2022 Han har for dette blitt møtt med en del beskyldinger om å spre russisk propaganda.

Carlson er angivelig populær i Russland, da det i et debattprogram på russisk statlig kontrollert TV ble oppgitt at han er en amerikaner som ikke skal drepes.

Økonomisk har han markert seg som en sterk tilhenger av markedsliberalismen, og han var «senior fellow» i tankesmien Cato Institute fra 2009 til 2015. Han har siden distansert seg noe fra markedsliberalismen, og heller omfavnet den økonomiske politikken til den demokratiske presidentkandidaten Elizabeth Warren. Blant annet har han omtalt hennes bok *The Two-Income Trap* (2004) som den beste boka han har lest om økonomi.

Carlson fikk i 2023 tilgang til sikkerhetsvideoene fra stormingen av den amerikanske kongressen 6. januar 2021. Han valgte å publisere et utvalg med bare fredelige demonstranter, og kalte det et fredelig kaos. En rekke politikere og politiet kalte denne fremstillingen feilaktig og krenkende.

I forbindelse med at Dominion Voting Systems saksøkte Fox News Channel for 1,6 milliarder dollar kom det frem at Carlson i 2021 ikke lenger støttet Trump, men hatet ham inderlig. I 2026 gikk han ut med en offentlig beklagelse fordi han hadde støttet Trump.

### Intervju med Vladimir Putin i 2024

I februar 2024 fikk Carlson intervjue Vladimir Putin som første vestlige journalist etter invasjonen av Ukraina. Carlson sa at "ikke en eneste vestlig journalist har brydd seg om å intervjue Putin" noe som skapte furore blant andre journalister som jevnlig forsøkte å få snakke med Putin. Carlson har åpent kritisert Ukraina og har omtalt invasjonen som en grensekonflikt, og Kreml omtalte han som verken pro-Russland eller pro-Ukraina, men pro-Amerika. Han fikk den blandede æren av å intervjue Putin i to timer om historie politikk og krig. En rekke journalister klaget på Carlsons manglende kritiske spørsmål, og Putin selv kommenterte at han fikk snakke uavbrutt. Putin kom med en rekke historisk påstander om Ukraina som BBC omtalte som "selektivt misbruk av historien". Jonas Gahr Støre kalte Carlson et mikrofonstativ for Putin.

## Referanser

## Eksterne lenker

* (en) Offisielt nettsted

* (en) Tucker Carlson – kategori av bilder, video eller lyd på Commons
* (en) Tucker Carlson på Internet Movie Database

* (fr) Tucker Carlson på Allociné

* (en) Tucker Carlson hos Rotten Tomatoes

* (en) Tucker Carlson hos Rotten Tomatoes

* (en) Tucker Carlson hos The Movie Database
* Tucker Carlson på Facebook

* Tucker Carlson på Instagram

* Tucker Carlson på Telegram

* Tucker Carlson på TikTok

* Tucker Carlson på YouTube

* Tucker Carlson på YouTube

* (en) Tucker Carlson på X (tidligere Twitter)